Diari Oficial de la Generalitat Valenciana


Sumari del DOGV 4851, del 28-09-2004 (2004/9544)

ACORD de 15 de setembre de 2004, del Consell de la Sindicatura de Comptes de la Generalitat Valenciana, pel qual es convoca el VI Premi d'Investigació Mestre Racional.
-----------------------------------------------------------------------------------------------------------------------------------------------------------------------

### Dades del document

Número de DOGV
:   4851

Data del DOGV
:   28-09-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/9544


Data del document
:   15-09-2004

Organisme emissor
:   Sindicatura de Comptes

Tipus de document
:   Acord

Descriptors 

:   * premi cultural
    * projecte d'investigació
    * funció pública
    * distinció honorífica
    * personal d'investigació
    * ciència econòmica

ACORD de 15 de setembre de 2004, del Consell de la Sindicatura de Comptes de la Generalitat Valenciana, pel qual es convoca el VI Premi d'Investigació Mestre Racional. [2004/F9544]
  
El Consell de la Sindicatura de Comptes de la Generalitat Valenciana convoca el VI Premi d'Investigació Mestre Racional per a treballs d'investigació financera, comptable o de contractació administrativa, relacionats amb el sector públic estatal, autonòmic i local, preferentment orientats a la problemàtica del seu control. El premi es convoca d'acord amb les següents bases:
  
1. Naturalesa de la convocatòria
  
Es convoca el VI Premi d'Investigació Mestre Racional, que es resoldrà i es lliurarà durant el primer semestre de 2006.
  
2. Publicitat
  
Aquesta convocatòria es publicarà en el Diari Oficial de la Generalitat Valenciana i, si de cas, en premsa diària d'àmbit regional o nacional. A més a més, serà tramesa a diverses entitats científiques i acadèmiques, i estarà disponible en la nostra pàgina web (www.sindicom.gva.es).
  
3. Aspirants
  
Podran concórrer a l'obtenció d'aquest premi tant les persones individuals com els equips d'investigació. Aquests últims hauran de tenir un responsable principal, director del treball, que representarà l'equip a tots els efectes.
  
4. Contingut dels treballs
  
Els treballs que es presenten al premi hauran de ser inèdits i versaran sobre un tema d'investigació financera, comptable o de contractació administrativa, relacionat amb el sector públic estatal, autonòmic i local; preferentment orientat a la problemàtica del seu control.
  
5. Requisits formals i terminis
  
5.1. Els treballs d'investigació hauran d'estar redactats en alguna de les dues llengües oficials de la Comunitat Valenciana.
  
5.2. Els treballs hauran de presentar-se mecanografiats a doble espai, en fulls DIN A4, només per una cara. La seua extensió no serà inferior a 175 pàgines ni podrà excedir les 250; contindrà entre 420.000 i 600.000 caràcters, tot incloent l'índex i, si és el cas, la bibliografia.
  
Cada autor presentarà vuit exemplars del seu treball.
  
5.3. La presentació es farà en la Secretaria General de la Sindicatura de Comptes de la Generalitat Valenciana, carrer de Sant Vicent, 4, 46511 € València, sota pseudònim, entre les 9 i les 14 hores, de dilluns a divendres, des del dia següent a la publicació de l'anunci en el Diari Oficial de la Generalitat Valenciana, fins el dia 31 d'octubre de 2005, inclusivament. S'hi adjuntarà un sobre tancat, dins del qual figurarà el nom i l'adreça de l'autor o autors. A l'exterior de l'esmentat sobre, escrit a màquina, es farà constar el pseudònim, títol del treball i premi a què es presenta. El sobre no contindrà cap dada o circumstància que permeta deduir la identitat de l'autor. Aquests sobres quedaran sota custòdia notarial fins al moment de la seua obertura, que es produirà una vegada feta pública la resolució del jurat.
  
S'admetrà qualsevol altra forma de presentació dels treballs que estiga permesa en la normativa vigent, sempre que es respecte el termini de presentació i l'anonimat dels aspirants.
  
5.4. Una vegada finalitzat el termini de presentació i dins dels 15 dies següents, es publicarà en el tauler d'anuncis de la Sindicatura de Comptes una relació dels treballs presentats i dels pseudònims corresponents.
  
6. Jurat
  
6.1. El jurat, presidit pel síndic major de la Sindicatura de Comptes de la Generalitat Valenciana, estarà format per un nombre de membres que oscil·larà entre cinc i set, inclòs el president, designats pel Consell de la Sindicatura de Comptes entre investigadors, tècnics i personalitats rellevants en les matèries objecte de la present convocatòria.
  
6.2. Actuarà com a secretari del jurat, amb veu i sense vot, el secretari general de la Sindicatura de Comptes de la Generalitat Valenciana.
  
6.3. El jurat podrà requerir l'assessorament d'especialistes de reconegut prestigi en les matèries que hagen de ser objecte d'examen i deliberació.
  
7. Quantia del premi
  
7.1. El premi tindrà una dotació econòmica de nou mil euros (9.000 €).
  
7.2. Si el jurat decideix declarar el premi desert, es podran concedir fins a dos accèssits de tres mil euros (3.000 €) cada un.
  
8. Publicació
  
8.1. La sindicatura es reserva la possibilitat d'editar íntegrament i en exclusiva el treball o els treballs guanyadors, en el termini dels 18 mesos següents a la resolució del jurat, sense satisfer cap quantitat en concepte de drets d'autor. Transcorregut l'esmentat termini, l'autor o autors podran editar-lo pel seu compte. També podrà proposar, a aquells que no obtinguen premi però que hagen aportat un treball que a judici del jurat siga convenient publicar, l'edició íntegra del dit treball, en idèntiques condicions que les establides per als treballs premiats, amb la conformitat prèvia de l'autor o autors.
  
8.2. En qualsevol cas, es farà constar en la portada la circumstància d'haver sigut guardonat amb el premi Mestre Racional.
  
8.3. La Sindicatura de Comptes no tindrà cap dret de publicació sobre els treballs no premiats; llevat del cas previst en l'apartat 8.1.
  
9. Requisits
  
La participació en la present convocatòria implica l'acceptació íntegra de les seues bases i de la decisió del jurat, al qual correspondrà resoldre tots els dubtes i les reclamacions que es presenten; les seues decisions seran inapel·lables.